TARYBOS SPRENDIMAS
2007 m. rugsėjo 28 d.
Bendrijos vardu denonsuojantis 1975 m. Europos ekonominės bendrijos ir Indijos Respublikos susitarimą dėl cukranendrių cukraus
(2007/626/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmos pastraipos pirmu sakiniu,
atsižvelgdama į Komisijos pasiūlymą,
kadangi:
(1)
Pagal 1975 m. Europos ekonominės bendrijos ir Indijos Respublikos susitarimą dėl cukranendrių cukraus (toliau - Susitarimas), kuris buvo patvirtintas Tarybos sprendimu 75/456/EEB (1), Bendrija įsipareigoja garantuotomis kainomis pirkti ir importuoti konkretų kiekį žaliavinio arba baltojo cukranendrių cukraus, kurio kilmės šalis Indija ir kurį ši valstybė įsipareigoja pristatyti Bendrijai. Susitarimo 11 straipsnyje numatyta, kad kiekviena susitariančioji šalis gali denonsuoti Susitarimą, apie tai raštu pranešusi kitai šaliai prieš dvejus metus.
(2)
Reformuotoje cukraus rinkos bendro organizavimo sistemoje panaikinus intervencijos priemones, cukraus vidaus kainos nebebus užtikrinamos intervenciniu pirkimu. Yra dėsninga panaikinti garantuotų kainų sistemą, taikomą pagal Susitarimą importuojamam cukrui.
(3)
Todėl būtina denonsuoti Susitarimą, kaip numatyta jo 11 straipsnyje, ir pranešti Indijai, kaip susitarimą pasirašiusiai šaliai, apie tokį denonsavimą,
NUSPRENDĖ:
1 straipsnis
Šiuo sprendimu nuo 2009 m. spalio 1 d. Bendrijos vardu denonsuojamas 1975 m. liepos 18 d. pasirašytas Europos ekonominės bendrijos ir Indijos Respublikos susitarimas dėl cukranendrių cukraus.
2 straipsnis
Šiuo sprendimu Tarybos pirmininkas įgaliojamas paskirti asmenį (-is), įgaliotą (-us) pranešti Indijos Vyriausybei apie minėto Susitarimo denonsavimą.
3 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2007 m. rugsėjo 28 d.